15-åring fra Sandnes Ulf til Salzburg
Bytyqi, som fyller 16 år i september, slår følge med Valon Berisha og Håvard Nielsen til Østerrike. De to 19-åringene skrev under for Salzburg forrige uke. - Klubbene har sammen kommet fram til en løsning som ivaretar spillerens behov ved en overgang til Østerrike. Overgangssummen holdes mellom partene, skriver Sandnes Ulf på sitt nettsted. Fortsatt gjenstår forhandling om Bytyqis personlige betingelser før kontrakten kan underskrives. Han var tidligere i uken i Salzburg for å se på forholdene i klubben. Han ytret da at han «likte det han fikk høre» fra direktørene i klubben. 28. mai i år ble midtbanespilleren tidenes yngste spiller i eliteserien da han kom inn mot Haugesund. Han har fått fire innhopp i eliteserien i år og er fast på landslagene for G15 og G16. - For Sandnes Ulf vil dette bli en overgang vi er meget stolte over. Vi håper Zymer nå kan ta nye steg på fotballstigen, og han vil selvsagt alltid være velkommen tilbake til Sandnes Ulf en gang i fremtiden, heter det i uttalelsen fra klubben.
Som det tredje norske fotballtalentet på kort tid, går Sandnes Ulfs Zymer Bytyqi (15) til østerrikske Salzburg. Klubbene ble fredag enige om en overgang.